Rozhodnutie Rady
z 23. júla 2001,
ktorým sa mení a dopĺňa rozhodnutie č. 90/424/EHS o výdavkoch vo veterinárnej oblasti
(2001/572/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva,
so zreteľom na rozhodnutie Rady č. 90/424/EHS z 26. júna 1990 o výdavkoch vo veterinárnej oblasti [1], najmä na jeho článok 24 (1) a (2),
so zreteľom na návrh Komisie,
keďže:
(1) Rozhodnutie č. 90/424/EHS stanovuje možnosť, aby spoločenstvo finančne prispievalo na odstránenie a monitorovanie chorôb uvedených v zozname pripojenom k tomu rozhodnutiu.
(2) Tento zoznam možno doplniť alebo pozmeniť tak, aby sa bral do úvahy vývoj zdravotnej situácie v spoločenstve.
(3) Infekčná anémia lososov (ISA) je novou chorobou, ktorá sa v spoločenstve prvýkrát objavila v roku 1998 a má potenciál spôsobiť značné straty pre odvetvie hospodárskeho chovu lososov.
(4) Je dôležité, aby bola ISA kontrolovaná, a tak sa zabránilo jej ďalšiemu šíreniu do iných oblastí.
(5) Modrý jazyk je vírusové ochorenie oviec, kôz, dobytka a iných prežúvavcov prenášané článkonožcami.
(6) Modrý jazyk značne ovplyvňuje presuny živých zvierat vnímavých druhov v medzinárodnom meradle do takej miery, že je zaradený do zoznamu A Svetovej organizácie pre zdravotný stav zvierat.
(7) V roku 1998 vstúpil modrý jazyk zo zahraničia na územie spoločenstva a rozšíril sa prostredníctvom infikovaných nositeľov.
(8) Určité oblasti Európskej únie sa musia v dôsledku klimatických podmienok považovať za oblasti s vysokým stupňom ohrozenia modrým jazykom.
(9) Rozhodnutie č. 90/424/EHS uvádza núdzové opatrenia pre prípad vypuknutia choroby modrého jazyka. Finančný príspevok spoločenstva je potrebné aj na monitorovanie a určité kontrolné opatrenia vrátane vakcinácie proti modrému jazyku vo vysokorizikových oblastiach, kde je táto choroba endemická.
(10) Z hľadiska tohto vývoja by mali byť ISA a modrý jazyk pridané do tohto zoznamu, aby bolo možné získať príspevok spoločenstva na realizáciu programov na ozdravenie a monitorovanie týchto chorôb. V prípade modrého jazyka by sa mali prijať osobitné kritériá s cieľom umožniť realizáciu finančného opatrenia uvedeného v článku 24 (1) rozhodnutia č. 90/424/EHS.
(11) Na získanie oprávneného nároku na finančný príspevok spoločenstva sa musia rešpektovať relevantné požiadavky rozhodnutia č. 90/424/EHS a, pokiaľ ide o ISA, smernica Rady č. 93/53/EHS z 24. júna 1993, zavádzajúca minimálne opatrenia spoločenstva na kontrolu niektorých chorôb rýb [2].
(12) Nariadenie Rady (ES) č. 2792/1999 zo 17. decembra 1999 stanovujúce podrobné pravidlá a mechanizmy týkajúce sa štrukturálnej pomoci spoločenstva v sektore rybolovu [3], a najmä jeho článok 15 (3) g) je, pokiaľ ide o ISA, vhodným právnym základom na zabezpečenie finančnej pomoci; v dôsledku toho možno ustanovenia hlavy III nariadenia Rady (ES) č. 1260/1999 z 21. júna 1999, uvádzajúce všeobecné ustanovenia o štrukturálnych fondoch [4] aplikovať na základe derogácie tých ustanovení, ktoré sú uvedené v článku 24, odsekoch 5, 6, druhá veta, 8 a 9 rozhodnutia č. 90/424/EHS.
(13) Rozhodnutie č. 90/424/EHS by sa malo podľa toho zmeniť a doplniť,
PRIJALA TOTO ROZHODNUTIE:
Článok 1
V prílohe rozhodnutia č. 90/424/EHS by sa ku skupine 1 mali pridať tieto zarážky:
"- Infekčná anémia lososov (ISA) [5]
- - Modrý jazyk v endemických alebo vysokorizikových oblastiach [6]."
.
Článok 2
Toto rozhodnutie je adresované členským štátom.
V Bruseli 23. júla 2001